ANC-ondersteuners gaan burgemeester glo te lyfMidvaal se burgemeester, Bongani Baloyi, het geringe beserings tydens die aanval opgedoen. Foto: Facebook Midvaal se burgemeester en twee amptenare is vir geringe beserings behandel nadat ANC-ondersteuners hulle glo tydens ŉ Boomplantdag-geleentheid aangerand het. Mmatshepo Chiloane, woordvoerder van die burgemeester, Bongani Baloyi, sê die geleentheid het heel vreedsaam begin in Savanna City, 10 km noordwes van Meyerton, die setel van die enigste Gautengse munisipaliteit wat die DA met ŉ volstrekte meerderheid beheer. Baloyi en van sy amptenare was veronderstel om bome in ŉ nuwe behuisingsontwikkeling te plant. “Maar die boomplantery is ontwrig toe ŉ groep uitgevat in ANC-klere en met ŉ amptelike partybanier die burgemeester en lede van die burgemeesterskomitee begin teister het,” sê Chiloane. Volgens haar het die groep die burgemeester toe na bewering te lyf gegaan en met ŉ klip aangeval, voor hulle glo munisipale eiendom begin plunder en skade van R62 000 aangerig het. “Klanktoerusting wat aan die munisipaliteit behoort, is ook tydens die voorval gesteel.” Nadat hy behandel is, is Baloyi na die De Deur-polisiekantoor geneem, waar ŉ klag van opsetlike saakbeskadiging en aanranding met die opset om ernstig te beseer ingedien is. “Maar intussen het dit aan die lig gekom dat die hoofverdagte in die aanranding die burgemeester na die polisie kantoor gevolg het,” sê Chiloane, “en ŉ teenklag van aanranding teen hom aanhangig gemaak het.” Baloyi is toe ook in hegtenis geneem en op borgtog van R500 vrygelaat. Chiloane vertel die twee amptenare wat glo aangeval is, is deur die hoofverdagte aangesê om “inkriminerende bewyse” van die voorval op hul kamera uit te vee. “Albei amptenare is ook behandel nadat die een weens die aanranding ŉ angsaanval gekry het.” Midvaal se burgemeesterskantoor veroordeel die aanval op Baloyi, burgemeesterskomiteelede en munisipale amptenare. “Midvaal respekteer elke inwoner se reg om vreedsaam te betoog,” sê Chiloane in ŉ mediaverklaring, “maar geweld van dié aard, wat nie net die burgemeester nie maar ook amptenare en honderde inwoners, onder wie kinders en bejaardes, se lewe in gevaar stel, kan nie aanvaar of geduld word nie.” Sy vra enigeen wat tydens die voorval beseer is, moet met die munisipaliteit in verbinding tree of ŉ klag die De Deur-polisie indien.